Diari Oficial de la Generalitat Valenciana


Sumari del DOGV 3553, del 04-08-1999 (1999/6888)

ORDRE de 14 de juliol de 1999, del conseller d'Obres Públiques, Urbanisme i Transports, per la qual es regulen els contractes programa amb les empreses i les entitats públiques i privades prestatàries dels serveis de transport d'interés metropolità de València.
---------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/07/14/(1)/dof/vci/html**

### Dades del document

Número de DOGV
:   3553

Data del DOGV
:   04-08-1999

Secció del DOGV
:   I. DISPOSICIONS GENERALS

Número del document
:   1999/6888


Data del document
:   14-07-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * empresa de transport
    * legislació
    * transport de viatgers

ORDRE de 14 de juliol de 1999, del conseller d'Obres Públiques, Urbanisme i Transports, per la qual es regulen els contractes programa amb les empreses i les entitats públiques i privades prestatàries dels serveis de transport d'interés metropolità de València. [1999/M6888]
  
Els articles 6, 9.2 i 15.2 de la Llei 1/1991, de 14 de febrer, d'Ordenació del Transport Metropolità de València, l'article 3 del Decret 85/1996, de 29 d'abril, pel qual es regula l'elaboració del Pla de Transport Metropolità de l'Àrea de València, i els articles 6, 8, 13 i 20 del Decret 86/1996, de 29 d'abril, pel qual s'aprova el Reglament General dels Serveis de Transport d'Interés Metropolità de l'Àrea de València, preveuen l'aprovació de contractes programa. La seua finalitat és el finançament dels serveis d'interés metropolità, i que permet la coordinació del transport prestat per entitats públiques i privades, sense perjuí dels títols concessionals que habiliten per a l'exercici de l'activitat.
  
Per la seua banda, la Llei 11/1998, de 29 de desembre, per la qual s'aproven els pressupostos de la Generalitat Valenciana per a l'exercici 1999, preveu la corresponent dotació pressupostària per a aquests contractes programa. Mentre s'aprova el Pla de Transport Metropolità, és aconsellable iniciar el desenvolupament de mesures de coordinació amb les empreses públiques i privades concessionàries del transport, amb el fi d'aconseguir la integració tarifària i un millor servei als usuaris. Per a això resulta imprescindible convindre amb les empreses les compensacions corresponents i el marc de drets i les obligacions de cada conveni.
  
Per tot això, fent ús de les competències que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià, en relació amb la disposició final primera dels decrets 85/1996 i 86/1996, oïda la Comissió del Pla de Transport Metropolità.
  
En virtut d'això,
  
ORDENE
  
Article 1. Àmbit d'aplicació
  
1. La present ordre regula els contractes programa entre la Generalitat Valenciana i les empreses i les entitats, públiques i privades, prestatàries dels serveis de transport d'interés metropolità de l'Àrea de València responsabilitat d'aquella.
  
2. Són serveis de transport d'interés metropolità els que es determinen en l'article 5 de la Llei 1/1991, de la Generalitat Valenciana.
  
Article 2. Subjectes
  
Són competents per a subscriure els contractes programa el conseller d'Obres Públiques, Urbanisme i Transport, com a representant de la Generalitat Valenciana, i el representant de l'empresa o de l'entitat prestatària.
  
Article 3. Objecte
  
Els contractes programa tenen com a objecte:
  
a) L'increment de la utilització del transport públic, adoptar un marc tarifari comú i unificar els sistemes de taquillatge i els mètodes d'expedició.
  
b) L'adhesió de les empreses o de les entitats a la marca i els signes d'identitat que establisca la Generalitat Valenciana per al transport metropolità.
  
c) La millora de la qualitat del servei mitjançant la renovació i l'ampliació dels elements afectes a aquest.
  
d) La coordinació entre els distints serveis de transport d'interés metropolità.
  
e) L'increment, quan siga necessari, dels serveis de transport establits.
  
Article 4. Obligacions de les parts
  
Els contractes programa inclouran en les seues clàusules els compromisos adquirits per la Generalitat Valenciana i per l'empresa o l'entitat prestatària del servei d'interés metropolità, així com les causes de resolució.
  
Article 5. Règim econòmic
  
1. Els contractes programa inclouran els acords relatius a les compensacions econòmiques a les empreses amb determinació dels processos de revisió i de liquidació.
  
2. Les ajudes es destinaran a compensar les variacions en l'equilibri econòmic de cada concessió que es produïsquen com a conseqüència de la implantació de les mesures de coordinació i la millora del transport metropolità previstes en aquesta ordre.
  
Article 6. Import global màxim i finançament
  
Les citades ajudes, l'import màxim global de les quals per a l'exercici 1999 és de 08.826.938 de pessetes (210.354,24 euros), es finançaran a càrrec de la línia pressupostària 403/000/99, integració tarifària d'àrees metropolitanes, codi comptable 1305, del programa 513.30 d'Ordenació del Transport Terrestre, capítol IV.
  
El programa establit mitjançant la present ordre podrà ser prorrogat per als pròxims exercicis, en funció de les disponibilitats pressupostàries. En aquest cas, les compensacions s'actualitzaran en funció dels resultats que es produïsquen al llarg d'aquest primer exercici d'aplicació del programa.
  
Article 7. Vigència, actualització i revisió
  
En cada contracte programa es determinarà la seua vigència, sense que en cap cas aquesta puga superar el termini de quatre anys ni la duració fixada per a la concessió.
  
Disposició final
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 14 de juliol de 1999
  
El conseller d'Obres Públiques, Urbanisme i Transports


Còpia Permalink ELI